text: Afdød vietnameser har opholdt sig i skunklaboratorium
  30 august 2010 kl. 06.44
  Den mand, der den 13. august blev fundet i en gylletank ved Holtum, havde forbindelse til kriminelle aktiviteter. Det viser nye spor i sagen.
  I sidste uge afspærrede politiet en gård i nærheden af det sted, hvor den afdøde vietnameser blev fundet i midten af august. 
  Politiet formoder, at gården har været opholdssted for den nu afdøde mand og to andre vietnamesere. 
   
  Undersøgelser peger mod, at den afspærrede bygning har været brugt som fremstillingsted af skunk - et såkaldt skunklaboratorium. Skunk er en stærkere form for hash.
  
  Forbindelse til kriminalitet
  Nye tekniske spor viser nu, at den afdøde vietnameser har haft tilknytning til stedet.
   
  - Tekniske spor har givet det resultat, at personen har færdes i skunklaboratoriet, siger efterforskningsleder og vicekriminalinspektør Peter Krogh til TVSYD.
   
  Politiet mangler stadig at finde frem til de to øvrige vietnamesere, som har opholdt sig i skunklaboratoriet. 
  At den afdøde mand har været involveret i kriminalitet underbygger politiets teori om, at der kan være sket en forbrydelse. 
  Politiets teknikere arbejder fortsat på at fastslå dødsårsagen.
  